CELEX: 32021D2301
Language: lv
Date: 2021-12-21 00:00:00
Title: Komisijas Īstenošanas lēmums (ES) 2021/2301 (2021. gada 21. decembris), ar kuru groza Īstenošanas lēmumu (ES) 2021/1073, ar ko nosaka tehniskās specifikācijas un noteikumus ar Eiropas Parlamenta un Padomes Regulu (ES) 2021/953 izveidotā ES digitālā Covid sertifikāta uzticamības satvara īstenošanai (Dokuments attiecas uz EEZ)

22.12.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 458/536
               
            
         KOMISIJAS ĪSTENOŠANAS LĒMUMS (ES) 2021/2301
         (2021. gada 21. decembris),
         ar kuru groza Īstenošanas lēmumu (ES) 2021/1073, ar ko nosaka tehniskās specifikācijas un noteikumus ar Eiropas Parlamenta un Padomes Regulu (ES) 2021/953 izveidotā ES digitālā Covid sertifikāta uzticamības satvara īstenošanai
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2021/953 (2021. gada 14. jūnijs) par sadarbspējīgu Covid-19 vakcinācijas, testa un pārslimošanas sertifikātu (ES digitālais Covid sertifikāts) izdošanas, verifikācijas un akceptēšanas satvaru nolūkā atvieglot brīvu pārvietošanos Covid-19 pandēmijas laikā (1) un jo īpaši tās 9. panta 1. punkta c) apakšpunktu,
         tā kā:
         
                     (1)
                  
                  
                     Lai atvieglotu turētāju tiesību uz brīvu pārvietošanos izmantošanu Covid-19 pandēmijas laikā, Regulā (ES) 2021/953 ir noteikts ES digitālais Covid sertifikāts, kura mērķis ir pierādīt, ka persona ir saņēmusi Covid-19 vakcīnu, negatīvu testa rezultātu vai šo infekciju ir pārslimojusi.
                  
               
                     (2)
                  
                  
                     Lai ES digitālais Covid sertifikāts varētu darboties visā Savienībā, Komisija pieņēma Komisijas Īstenošanas lēmumu (ES) 2021/1073 (2), ar ko noteica tehniskās specifikācijas un noteikumus, lai ES digitālos Covid sertifikātus varētu aizpildīt, droši izdot un verificēt, nodrošinātu persondatu aizsardzību, noteiktu unikālā sertifikāta identifikatora kopīgo struktūru un izdotu derīgu, drošu un sadarbspējīgu svītrkodu.
                  
               
                     (3)
                  
                  
                     Komisija 2021. gada 17. novembrī pieņēma Īstenošanas lēmumu (ES) 2021/2014 (3), ar ko noteica vienotus noteikumus tādu vakcinācijas sertifikātu aizpildīšanai, kuri minēti Regulas (ES) 2021/953 3. panta 1. punkta a) apakšpunktā un izdoti pēc Covid-19 balstdevu ievadīšanas.
                  
               
                     (4)
                  
                  
                     Kā noteikts Komisijas Deleģētajā regulā (ES) 2021/2288 (4), vakcinācijas sertifikātiem par pirmreizējās vakcinācijas kursa pabeigšanu neatkarīgi no tā, vai tas ir vienas devas vai divu devu pirmreizējās vakcinācijas kurss, vai – saskaņā ar vakcinācijas dalībvalsts vakcinācijas stratēģiju – divu devu vakcīnas vienas devas pirmreizējās vakcinācijas kurss pēc pārslimošanas ar SARS-CoV-2, ir jāpiemēro 270 dienu akceptēšanas standartperiods. Tajā pašā laikā nav paredzēts noteikt akceptēšanas periodu sertifikātiem par balstdevām vai papildu devām, ko ievada, lai labāk aizsargātu indivīdus, kuriem pēc pirmreizējās vakcinācijas kursa pabeigšanas uzrādās nepietiekama imūnreakcija. Šajā regulā termins “balstdeva” ietver arī šādas papildu devas.
                  
               
                     (5)
                  
                  
                     Lai visos gadījumos varētu nošķirt sertifikātus par pirmreizējās vakcinācijas kursa pabeigšanu un balstvakcinācijas sertifikātus, būtu jāpielāgo vienotie noteikumi par Regulas (ES) 2021/953 3. panta 1. punkta a) apakšpunktā minēto vakcinācijas sertifikātu aizpildīšanu.
                  
               
                     (6)
                  
                  
                     Dalībvalstīm būtu atkārtoti jāizdod sertifikāti, kuros ievēroti atšķirīgi noteikumi par balstdevu reģistrēšanu, lai izvairītos no 270 dienu akceptēšanas standartperioda piemērošanas šiem sertifikātiem.
                  
               
                     (7)
                  
                  
                     Tāpēc Īstenošanas lēmums (ES) 2021/1073 būtu attiecīgi jāgroza.
                  
               
                     (8)
                  
                  
                     Saskaņā ar Eiropas Parlamenta un Padomes Regulas (ES) 2018/1725 (5) 42. panta 1. punktu ir notikusi apspriešanās ar Eiropas Datu aizsardzības uzraudzītāju, kas 2021. gada 14. decembrī sniedza oficiālas piezīmes.
                  
               
                     (9)
                  
                  
                     Ņemot vērā to, ka ES digitālā Covid sertifikāta grozītās tehniskās specifikācijas ir jāievieš ātri, šim lēmumam būtu jāstājas spēkā trešajā dienā pēc tā publicēšanas Eiropas Savienības Oficiālajā Vēstnesī.
                  
               
                     (10)
                  
                  
                     Šajā lēmumā paredzētie pasākumi ir saskaņā ar atzinumu, ko sniegusi ar Regulas (ES) 2021/953 14. pantu izveidotā komiteja,
                  
               IR PIEŅĒMUSI ŠO LĒMUMU.
         
            1. pants
            Īstenošanas lēmuma (ES) 2021/1073 II pielikumu groza saskaņā ar šā lēmuma pielikumu.
         
         
            2. pants
            Šis lēmums stājas spēkā trešajā dienā pēc tā publicēšanas Eiropas Savienības Oficiālajā Vēstnesī.
         
         
            Briselē, 2021. gada 21. decembrī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 211, 15.6.2021., 1. lpp.
         
         
            (2)  Komisijas Īstenošanas lēmums (ES) 2021/1073 (2021. gada 28. jūnijs), ar ko nosaka tehniskās specifikācijas un noteikumus ar Eiropas Parlamenta un Padomes Regulu (ES) 2021/953 izveidotā ES digitālā Covid sertifikāta uzticamības satvara īstenošanai (OV L 230, 30.6.2021., 32. lpp.).
         
            (3)  Komisijas Īstenošanas lēmums (ES) 2021/2014 (2021. gada 17. novembris), ar kuru groza Īstenošanas lēmumu (ES) 2021/1073, ar ko nosaka tehniskās specifikācijas un noteikumus ar Eiropas Parlamenta un Padomes Regulu (ES) 2021/953 izveidotā ES digitālā Covid sertifikāta uzticamības satvara īstenošanai (OV L 410, 18.11.2021., 180. lpp.).
         
            (4)  Komisijas Deleģētā regula (ES) 2021/2288 (2021. gada 21. decembris), ar ko attiecībā uz ES digitālā Covid sertifikāta formātā izdoto vakcinācijas sertifikātu, kuri apliecina pirmreizējās vakcinācijas kursa pabeigšanu, akceptēšanas periodu groza Eiropas Parlamenta un Padomes Regulas (ES) 2021/953 pielikumu (skatīt šā Oficiālā Vēstneša 459. lpp.).
         
            (5)  Eiropas Parlamenta un Padomes Regula (ES) 2018/1725 (2018. gada 23. oktobris) par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK (OV L 295, 21.11.2018., 39. lpp.).
      
      
         
            PIELIKUMS
            Īstenošanas lēmuma (ES) 2021/1073 II pielikuma 5.2. iedaļu aizstāj ar šādu:
            
               “5.2.   Balstdevas
               
               Ja persona saņem vakcīnas devas pēc pirmreizējās vakcinācijas kursa, šādas balstdevas attiecīgajos sertifikātos atspoguļo šādi:
               
                           —
                        
                        
                           ar 2/1 norāda balstdevas ievadīšanu pēc vienas devas pirmreizējās vakcinācijas kursa vai balstdevas ievadīšanu pēc divu devu vakcīnas vienas devas pirmreizējās vakcinācijas kursa pārslimojušai personai saskaņā ar dalībvalsts piemēroto vakcinācijas protokolu. Pēc tam devas (X), ko ievada pēc pirmās balstdevas, norāda ar (2+X)/(1) > 1 (piemēram, 3/1),
                        
                     
                           —
                        
                        
                           ar 3/3 norāda balstdevas ievadīšanu pēc divu devu pirmreizējās vakcinācijas kursa. Pēc tam devas (X), ko ievada pēc pirmās balstdevas, norāda ar (3+X)/(3+X) = 1 (piemēram, 4/4).
                        
                     Šajā iedaļā noteiktos aizpildīšanas noteikumus dalībvalstis ievieš līdz 2022. gada 1. februārim.
               Dalībvalstis automātiski vai pēc attiecīgo personu pieprasījuma atkārtoti izdod sertifikātus, kuros balstdevas ievadīšana pēc vienas devas pirmreizējās vakcinācijas kursa ir reģistrēta tā, ka to nevar atšķirt no pirmreizējās vakcinācijas kursa pabeigšanas.
               Šajā pielikumā termins “balstdeva” ietver arī papildu devas, ko ievada, lai labāk aizsargātu indivīdus, kuriem pēc standarta pirmreizējās vakcinācijas kursa pabeigšanas uzrādās nepietiekama imūnreakcija. Ievērojot ar Regulu (ES) 2021/953 izveidoto tiesisko regulējumu, dalībvalstis var veikt pasākumus attiecībā uz neaizsargāto grupu personām, kuras var saņemt papildu devas prioritārā kārtā. Piemēram, ja dalībvalsts nolemj piedāvāt papildu devas tikai konkrētām iedzīvotāju apakšgrupām, tā saskaņā ar Regulas (ES) 2021/953 5. panta 1. punktu var izvēlēties izdot vakcinācijas sertifikātus par šādu papildu devu ievadīšanu tikai pēc pieprasījuma, nevis automātiski. Ja šādi pasākumi tiek veikti, dalībvalstis par to informē attiecīgās personas, norādot arī to, ka tās var turpināt izmantot sertifikātu, kas saņemts pēc standarta pirmreizējās vakcinācijas kursa pabeigšanas.”